En nom de la saincte et indivise Trinitey, dou Pere, dou Fil et dou Sainct Esperit, amen. En l’an de l’Incarnation d’icelluy Nostre Soignuer mil trois cens trente sept, ou mois de juing, c’est à scavoir le mardy après la Trinitey, je Isebaut de Pontoillié, dame d’Antigny près Arney, femme cy devant de noble homme monseigneur Richard de Montbelliard, jadis seigneur d’Antigny, fais scavoir à tous ces qui verront et orront ces presentes lettres que, je prevehuement, de mon epoigne, grey et bien consoillée en déliberacion et bien obligée en ce, par la grace de Dieu Nostre Soignuer Jhesus Christ, saine de corps et de pensée, redoubtant le peril de la mort, soichant et considerant qu’il n’est chouse plus certaine que la mort, ne chouse plus non certaine de l’ore d’icelle et neantmoins que pour le pechiez dou premier pere, la succession de toute humaine creature est trez passauble et mortelle, et pour ce que je ne trespassois pas sans testament, sans que mes testament et darreyre voluntey, à la memoire de tous qui sont presents et advenir, soient escripts, je, de moy, de mes biens et chouses toutes et singulieres à moy appartenant, fais, dispose et ordonne mon testament ou ma darreyre voluntey à la maniere que s’ensuit. Premierement l’ame de moy je rend et remets à mon tres douz creatour Nostre Soignuer Jhesus Christ, à la glorieuse vierge Marie sa mere et à toute la court de paradis, à celle fin que ensuit: comme mon diz creatour ladicte ame de moy a creez par sa puissance il en soit que par sa trez digne et benigne misericorde que ladicte ame de moy vueille mener es joies de paradis. Je recommande la sepulture de mon corps estre faicte en l’esglise de Sainct Ladre d’Ostun, soubz la tombe avec mon chier soignuer et mary, le soignuer d’Antigny, à cui Dieu perdoint, et vuil que mon corps y soit portez, quelque part que je trespassois. Je estaublis mes hoirs ces qui s’ensuignent; c’est assavoir: en la moitié de mes biens mobles et non mobles, presens et advenir, ma très chiere suer madame Margueritte de Pontoillié, monsieur Hugues de Pontoillié, soignuer de Thallemey, chevalier, Huon et Symonette, mes neveurs, enfans de Guillaume de Pontoillié, defunct, moitié appartenant à moy en la branche de par mon père et en l’autre moitié de tous biens mobles et heritaiges présens et advenir, messire Guillaume Darc, chanoine de Beaulne, mon oncle, messire Henri Darc, diien de la chapelle monseignuer le duc à Dijon, monsieur Hugues Darc, chevalier, Guillemin et Jehan Darc, freres, et madame Jehanne Darc, dame de Vantoux, leur suer, touchans et appartenans à moy en la branche de par ma mere, d’autant que je vuil que à mes diz hoirs d’après mon pere demeurera la terre de Thallemey, laquelle ilz emporterons sans partie d’aultruy, saulf à mes hoirs de par ma mere les assignaux qui hont esté faits des mariaiges de ma dicte mere et de moy, desquels assignaux mes dits hoirs de par ma mere hont lettres, saulf aussy à mes hoirs en la branche par ma dicte mere les cent livres digenois desquelles ils hont lettres sceaulléez du sceaul de la chambre Monseignuer lou duc Robert, et tout le revenant de mes biens mobles et heritaiges se partera par my entre les hoirs de par moy et de par mere. Item, je vuil et ordene mes debts et claims leaulment preuvez estre pasifiez et paiez por la main de mes executours lesquels je nommeray ci dessoubz, et est assavoir que li avoine que je vends à Faanay, qui est dehue pour cause d’un giste de chiens, si qui l’on dit, la quelle je tiens à ma vie tant seulement, doibt retourner à Monseignuer le duc aprèz mon deceps. Item, je doins et laisse à l’eglise de Saint Ladre d’Ostun mon lict garny de tapis, de coutre, de sandaul, de sairge et de couvertour forrey de menus vars, enfin comme chastelaine ha accoustumé de havoir, et ensemble un drap noir; item, mon cher et les chevaux de mondict cher, et la moilloure de mes robes avec ses garnements. Item, je doins et laisse es chanoines, prestres et clercs de ladicte eglise d’Ostun qui seront au service le jour de mon obseque vint livres pour distribuer entre eulx à la maniere accoustumée. Item, je doins et laisse au college de ladicte eglise cent livres tournois pour acheter rentes pour faire mon anniversaire chascun an perpetuellement en ladicte eglise à tel jour que je trespasseray de cette vie en l’autre, ou dix livrées de terre si Monseignuer le dux me les veut amortir. Item, je doins et laisse, por un chapellain qui chantera messe à tous jours mais pour le remede des ames de Monseignuer d’Antigny et de moy, quinze livrées de terre à pranre et lever sur toutes mes yssues que je ha à Chailley jusques à tant qu’elles soient assises selon la coustume de Bourgoingne, lesquelles mesdicts hoirs seront tenus de faire amortir, et vueil et ordene que ladicte messe soit celebrée devant la sepulture de mon dict soigneur et de moy, et que li chapellain qui la chantera soit residant en la ville d’Ostun, et vuil que ladicte messe ou chapellenie soit de la nomination dou diien ou dou chapitre de Sainct Ladre en tel maniere que li chapellain qui ladicte chapellenie deservira et qui por la desservir y sera institué par li dis diien et chapitre soit dou college de ladicte eglise; et ou cas où il ne plairoit ausdits diien et chapitre que ledit chapellain soit de leur college, je vuil et ordene que ladicte chapellenie soit de la collation de Monseignuer l’avesque d’Ostun. Item, je vuil et ordene que mes hoirs de par mon pere facient faire et soient tenus de faire à faire chascun an à tous jours mais, à tel jour que je trespasseray de cestuy siecle hun anniversaire où il y haura trois prestres, à Saulon, ou là où il leur plaira, et sera donné à chascun des dicts prestres huit tournois d’argent, avec refection de boire et de mangier; vuil et ordene aussy que mes hoirs de par ma mere soient tenus de faire à faire un semblable anniversaire que dessus. Item, vuil et ordene que mes charitez soient faictes par trois jours continus après mon deceps à Saulon la Rue, et que y soient appellez trente prestres pour dire et celebrer messes pour le repos de mon ame, et à chascun prestres sera donné deux soubz de parisis avec pluseurs refections. Item, je doins et laisse à l’eglise Sainct George d’Ostun quarante soubz pour dire le divin office pour le remede de mon ame; item, es couvents de Sainct Martin et de Sainct Symphorien, de Sainct Andoche et de Sainct Jehan d’Ostun, et à chacun d’eulx qui seront presens à mon obseque et au divin office en l’eglise Sainct Ladre d’Ostun, cent soubz. Item, je doins et laisse es freres de Pontoillié de l’ordre du Vault Nostre Dame, lesquels mi ancessours fonderent cent soubz tournois, pour celebrer messe pour le repos de mon ame. Item, je doins et laisse ou priorey de Sainct Sauveour, ou quel leu mes chiers peres gissent, cent soubz tournois pour celebrer messe pour le remede de mon ame et de celles de mes peres et de plus quarante soubz censaux de annuelle et perpetuelle rente que je assete et assigne sur les yssues et emolumens dou four de Thallemet et moismement sur les tailles de mes hommes demorans ou dit leu, pour un anniversaire tant pour le remede de l’ame de mon dict seignuer et de la moye ame celebrer chascun an ou dit priorey. Item, je doins et laisse au couvent des nones de Quolonge, ou quel leu ma chiere mere gist, cent soubz tornois pour distribuer entre elles afin de prier et dire sautiers et oroisons pour le remede de mon ame; item, ou dit couvent je doins douhes emines de froment, à la mesure de Dijon, d’annuelle et perpetuelle rente, lesquelles j’assete et assigne sur le molin de Thallemey, pour un anniversaire celebrer chascun an pour le remede de l’ame de ma chiere mere et de la moye. Item, je doins et laisse au couvent des nones de Tart dix livres tornois et une paire de mes meilleures robes pour distribuer entre elles et prier pour l’ame de moye. Item, je doins et laisse ou couvent des nones dou Leu Dieu cent soubz tornois et l’une de mes robes pour prier, dire sautiers et oroisons pour le remede de mon ame. Item, laissois por maniere de restitution à l’abbey de Sainct Benigne de Dijon, qui por le temps sera, quarante livres tornois. Item, doins et laisse ou couvent dou monastere de Sainct Benigne de Dijon cent soubz tornois por pitance et por celebrer messe por le remede de mon ame. Item, je doins et laisse es freres menours de Beaulne et a la chapelle de Monseignuer lou dux à Dijon, à chascun cent soubz tornois, por chanter messe pour le salut de l’ame de moye. Item, je doins et laisse, à savoir, es freres menours et es freres preschours de Dijon cent soubz tornois; ou college de Nostre Dame de Beaulne, dix livres tornois por distribuer entre les chanoines, chapellains et clercs qui chanteront messe pour le remede de mon ame; es Courdeliers, es freres menours et es freres preschours de Besançon, ainsi qu’es freres menours de Salins et de Laon le Saulnier, et es freres Courdeliers dou dit leu, sexante soubz tornois por prier por l’ame de moye. Item, doins et laisse ou chapitre generaul de Citeaulx vint livres por pitance et requiers à tous ceulx doudict chapitre qu’ils chantent messe et facient l’office divin par toute lor ordre pour le remede de l’ame de moye. Item, je doins et laisse es pours malades des hospiteaulx de Nostre Dame de Dijon, dou Sainct Esperit, de la Magdalaine, de la chapelle des Riches et de Sainct Benigne de la ville de Dijon, à un chascun quarante soubz tornois et aussy à chascun d’iceulx hospiteaulx un lict garny por couchier les poures. Item, je doins et laisse es gitons de Nostre Dame de Dijon vint soubz tornois. Item, je doins et laisse es poures gisans es doux hospiteaulx de Beaulne, à un chascun d’eulx, vint soubz tornois et un lict garny por couchier les poures. Item, doins et laisse por acheter rentes et faire celebrer un anniversaire, chascun an, pour le remede de mon ame, cent soubz tornois à chascune des eglises de Thallemey, Chaally, Daix, Savigney et Fahannay, et autant ou gouverneur ou curiez de laditte eglise de Fahannay, se par adventure je trespassoye aultre part que à Saulon la Rue. Item, je doins et laisse à ma suer Katherine, none de Tart, sexante livres tornois; à Mons. Perrin de Ronchaut, mon escuer, dix livres tornois; à Aymard de Rier, mon cuer, dix livres tornois; à Rigoley, mon chambrier, cent soubz tornois; à Rolin le Taulier, cent soubz tornois; à Marion la Mouchouse, qui me serva longtemps, cent soubz tornois; à messire Pierre de Taumirey, curiez d’Antigny la Ville, cent soubz tornois; à Choppart ou à ses hoirs, quarante soubz tornois; à Jehan le Vouet de Saulon, sexante soubz tornois. Item, je quittois et remets à tous mes hommes taillaubles, femmes vouves et orphenoz de toutes mes terres, toutes les tailles qui me seroient dehues ou que adviendroient à mes hoirs l’an après celui de mon deceps, et ne vuil qu’ils soient plus chargiez es autres années suizantes qu’ils le sont de present, mas le defend expressement. Item, je doins et laisse à Mons. Richart de Corbeton, mon chapellain, dix livres tornois por faire et segre le commandement de mes executours. Item, je laisse à Gaulthier, mon charreton, cent soubz tornois; à Aubriot, son valet, sexante soubz tornois; à Jehannot, mon pourtier, cent soubz tornois; à Hugues dou Four, cent soubz tornois; à Ysabotte de Saulon, femme de ma chambre, cent soubz tornois; à Oischerot de Ronchaut, valet de ma cuisine, cent soubz tornois; à Michiel de Thallemey, mon chastellain d’Antigny, dix livres tornois pour faire le commandement de mes executours. Item, je vuil et ordene que li assignés que je laisse por faire mes anniversaires se tenient por la maniere que je les hay ordenez, mas je vuil que li hoirs de par ma mere facient recompensation à Mons. Hugues, mon nevour, de douhes emines de froment et vint souldées de terre à tornois. Et de ce mien present testament et darriere voluntey je fais et ordene et estaubly mes executours, assavoir reverend pere en Monseignuer Jhesus Christ et religieuse personne frere Perrin de Corbeton, abbey dou monastere de Sainct Estienne de Dijon, discrete personne Mons. Henri Darc, diien de la chapelle li dux de Borgoigne à Dijon, Mons. le chancelier de Borgoigne qui por le temps sera, noble homme Roubert d’Aubigny, chevalier, religieuse personne frere Symon de Grancey, asmonier de l’abbaye do Molesmes, Roubert de Grancey, son frere et mes nevours, l’official de l’eglise d’Ostun qui por le temps sera et maistre Jehan de Bretenere, demorant a Dijon, saige en droiz, es quels mes executours dessus nommez je requiers et supplie tant humblement comme je puis plus, que pour Dieu et pour pitiez ils vuillient pranre sus et en mains la charge de ce mien testament ou darrere veluntey. Item, je supplie tant humblement comme je puis plus trez hault et trez excellent prince Monseigneur li dux de Borgoigne, qui por le temps sera, que il, por l’amour de Dieu et par pitiez, il vuille estre aidant, confortant, conseillant et favorable à mes dessus nommez executours et ne vuil souffrir que nul empoischement soit mis en la exeqution des chouses dessus dictes, mais vuil mander et commander à tous ses justiciers qu’ils vuillent estre aidans et confortans à mes dicts executours. Et comme selon la divine doctrine, nuls biens ne nuls services ne doye estre faicts sans remuneracion, je, regardant et considerant que la exeqution de mon present testament sera de grant charge et de grand travail, pour ce je doins et laisse à mes dicts exequtours, por la peine et les travaulx de ladicte exeqution faire, à chascun d’eulx ce qui s’ensuit: à Mons. l’abbey de Sainct Estienne, cent livres tornois; au diien de la chapelle Mons. li dux, cent livres tornois; à mes nevours de Grancey, à chascun cinquante livres et un palefroy au plus jeune; à Mons. Robert d’Aubigny, cinquante livres; au chancelier de Borgoigne et à l’official d’Ostun, à chascun quarante livres, et à maistre Jehan de Bretenere, trente livres. De plus je doins et laisse à Adam d’Essoye, pour conseiller mes dicts executours, vint livres tornois. Item, j’entend et ordene finaulement que toutes les sommes de deniers dessus dictes et tuits li lais dessus divisiez soient payez en la monnoye de bons petits tornois maintenant courrants, etc.